b'\n_START_ARTICLE_\nTest PAP\n_START_PARAGRAPH_\nTest PAP ali Papanicolaouov test je presejalni preskus za citolo\xc5\xa1ko ugotavljanje raka materni\xc4\x8dnega vratu ali hormonskega stanja \xc5\xbeenske. Preskus je leta 1928 razvil gr\xc5\xa1ki zdravnik George Papanicolaou. Temelji na mikroskopskem pregledu obarvanih celic iz materni\xc4\x8dnega vratu ter pomaga pri zgodnjem odkrivanju raka materni\xc4\x8dnega vratu, omogo\xc4\x8da pa tudi oceno hormonskega statusa, ki se izra\xc5\xbea na morfologiji celic._NEWLINE_Celice z materni\xc4\x8dnega vratu odvzame ginekolog s posebnim strgalom, vatirano pali\xc4\x8dico ali majhno krta\xc4\x8dko, in sicer tako, da postrga sluz iz materni\xc4\x8dnega ustja ali kanala. Sluz, v kateri se nahajajo epitelijske celice, nanesejo na objektno steklo, osu\xc5\xa1ijo ter vzorec obarvajo z barviloma hematoksilin in oran\xc5\xbe G. Nato sperejo vzorec s topilom ter pod mikroskopom pregledajo morfologijo obarvanih celic._NEWLINE_Test PAP ni diagnosti\xc4\x8den, temve\xc4\x8d le presejalen test. Ob morebitnih nepravilnostih pri mikroskopskem pregledu celic so zato potrebne nadaljnje preiskave (kolposkopija, biopsija ...).\n_START_SECTION_\nIzvid\n_START_PARAGRAPH_\nDo leta 2006 so izvide testa PAP opisali z enim od petih razredov: PAP I, PAP II, PAP III, PAP IV ali PAP V. PAP I je pomenil negativen izvid, kar pomeni, da v pregledanih celicah ni bilo opazne nobene patologije. PAP II je pomenil blago spremenjene celice (zaradi vnetja ali zelo zgodnje oblike predrakavih sprememb celic). PAP III je opisal celice, ki so zmerno predrakavo spremenjene, PAP IV in V pa huje oziroma zelo hudo spremenjene celice, morda \xc5\xbee zaradi prisotne rakave spremembe. Po novem so izvidi razdeljeni v dva razreda, negativnega in pozitivnega. Med negativne izvide se \xc5\xa1tejejo tudi spremembe zaradi vnetja, ostale patolo\xc5\xa1ke spremembe celic pa med pozitivne izvide.'